Står det til Radikale Venstre er Rebild Kommunes nuværende borgmester, Leon Sebbelin også borgmester efter næste års kommunalvalg.

Det er en enig lokalforening for Radikale Venstre i Rebild Kommune, der peger på nuværende borgmester Leon Sebbelin som partiets spidskandidat ved kommunalvalget i 2017. Lokalforeningen har uden modkandidat valgt Leon Sebbelin som partiets spidskandidat til næste års kommunalvalg, ligesom de to øvrige byrådsmedlemmer, Per Vilsbøll og Michael Portefée Lex også er klar til at tage endnu en periode i Rebild Byråd for de Radikale. - Vi har med Leon Sebbelin som borgmester fået genskabt tilliden mellem borgerne og kommunen, ligesom den radikale byrådsgruppe har præget den politiske udvikling i Rebild Kommune. Den samarbejdende linje ønsker vi at bygge videre på, så Rebild Kommune fortsat udvikles til alle borgers bedste, siger formanden for de Radikale i Rebild Kommune, Nina Værum i en pressemeddelelse. Radikale Venstre i Rebild Kommune vil have den fulde kandidatliste klar i begyndelsen af maj 2017.